ORDE do 22 de setembro de 2011 sobre delegación de competencias na Secretaría Xeral da Presidencia.
Consellería de Presidencia, Administracións Públicas e Xustiza — III. Outras disposicións — 06/10/2011

Mediante Decreto 82/2009, do 21 de abril, establécense os centros directivos dependentes da Presidencia da Xunta de Galicia. De acordo co disposto na disposición adicional primeira do Decreto 325/2009, do 18 de xuño, de estrutura orgánica dos órganos superiores da Presidencia da Xunta de Galicia, estes órganos estarán baixo a dependencia orgánica da Consellería de Presidencia, Administracións Públicas e Xustiza, que exercerá respecto deles todas as competencias en materia de persoal e as xestionará a través da Secretaría Xeral da Presidencia.
A delegación de competencias permite a axilización administrativa necesaria, dentro do respecto aos principios informadores da actuación administrativa que se recollen no artigo 103.1.º da nosa Constitución.
Na súa virtude, facendo uso das facultades que me confiren os artigos 38, 43.3.º e 44 da Lei 1/1983, reguladora da Xunta e da súa Presidencia, o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, e de conformidade co disposto no artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico, e en prol dunha maior eficacia na xestión do persoal dependente dos órganos superiores da Presidencia,
Artigo 1.
Deléganse na Secretaría Xeral da Presidencia as facultades que corresponden ao conselleiro en materia de persoal, en relación ao persoal dependente dos distintos centros directivos dependentes da Presidencia da Xunta de Galicia, nos termos previstos no Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, e demáis disposicións en vigor.
Enténdese comprendida na delegación na Secretaría Xeral da Presidencia o exercicio da competencia para resolver os recursos de reposición que se interpoñan contra as resolucións que dite en virtude das facultades que se lle delegan nesta orde.
Artigo 2.
Deléganse na Secretaría Xeral da Presidencia, en relación á xestión do persoal dependente dos distintos centros directivos dependentes da Presidencia da Xunta de Galicia, as seguintes facultades en materia de recursos e reclamacións:
a) Resolver os recursos administrativos de alzada e de revisión cando a facultade de resolución corresponda á persoa titular da consellería e, de ser o caso, suspender a execución dos actos impugnados.
b) Resolver as solicitudes de revisión de oficio, a declaración de lesividade dos actos anulables e a revogación de actos de gravame ou desfavorables, segundo o previsto no capítulo I do título VII da Lei 30/1992, do 26 de novembro, de réxime xurídico das administracións públicas e do procedemento administrativo común.
c) Resolver e formular as reclamacións previas á vía civil e laboral.
d) Resolver e formular os requirimentos previos á vía xudicial contencioso-administrativa nos termos previstos no artigo 44 da Lei 29/1998, do 13 de xullo, reguladora da xurisdición contencioso-administrativa.
Artigo 3.
As resolucións administrativas que se adopten facendo uso da delegación contida nesta orde farán constar esta circunstancia con referencia ao número e data da súa publicación no
Diario Oficial de Galicia
, e considéranse ditadas polo órgano delegante.
Disposición derrogatoria.
Queda derrogada a Orde da Consellería de Presidencia, Administracións Públicas e Xustiza do 20 de maio de 2009 sobre delegación de competencias no secretario xeral da Presidencia.
Disposición derradeira.
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 22 de setembro de 2011.